อลิอันซ์ฯบุกภูธรตั้งเป้าอีก3ปีเบี้ยแซงคนกรุง
อลิอันซ์ฯ ประกันชีวิตบุกต่างจังหวัด ตั้งเป้าปี 2558 ได้เบี้ยเพิ่มเป็น 60%
1 ส.ค. 2555

อลิอันซ์ฯ ประกันชีวิตบุกต่างจังหวัด ตั้งเป้าปี 2558 ได้เบี้ยเพิ่มเป็น 60%
นายไบรอัน สมิธ กรรมการผู้จัดการใหญ่และประธานเจ้าหน้าที่บริหาร บริษัท อลิอันซ์ อยุธยา ประกันชีวิต เปิดเผยว่า บริษัทตั้งเป้าภายในอีก 3 ปีข้างหน้า หรือปี 2558 จะเพิ่มสัดส่วนรายได้จากพื้นที่ต่างจังหวัดให้ได้ 60% และกรุงเทพมหานคร (กทม.) 40% จากปัจจุบันมีรายได้จาก กทม. 60% และต่างจังหวัด 40% สอดคล้องกับความต้องการซื้อของลูกค้าต่างจังหวัดที่มีกำลังซื้อมากขึ้น 
“ตอนนี้การขายผ่านโทรศัพท์ หรือเทเลเซลส์ การขายผ่านโทรทัศน์ ก็ได้เบี้ยมาจากต่างจังหวัดถึง 5060% แสดงให้เห็นว่าคนต่างจังหวัดยังมีความต้องการซื้อประกันชีวิตอีกมาก และเราต้องเจาะเพิ่มให้ได้มากขึ้น” นายไบรอัน กล่าว
อย่างไรก็ตาม ในส่วนของช่องทางตัวแทนเอง บริษัทก็ได้มุ่งขยายไปยังตลาดต่างจังหวัดมากขึ้น ได้จัดโครงสร้างองค์กรสำหรับตัวแทนใหม่ โดยแบ่งพื้นที่ออกเป็น 9 พื้นที่ ด้วยการแบ่ง กทม. ออกเป็น 3 พื้นที่หลัก ส่วนที่เหลือเป็นไปตามแต่ละภาค 
สำหรับกลยุทธ์หลักในตลาดต่างจังหวัดนั้น จะเน้นขายแบบประกันระยะยาวที่เน้นความคุ้มครองและสุขภาพมากกว่าแบบประกันที่ชำระเบี้ยเพียงครั้งเดียว ซึ่งแม้เบี้ยเฉลี่ยที่ได้จากลูกค้าต่างจังหวัดและ กทม. จะใกล้เคียงกันประมาณ 2.5 หมื่นบาทต่อปี แต่ลูกค้าส่วนใหญ่ใน กทม. จะเน้นแบบออมทรัพย์ที่ชำระเบี้ยครั้งเดียว ซึ่งแม้ค่าเฉลี่ยจะสูงกว่าต่างจังหวัด แต่บริษัทก็ได้ผลตอบแทนจากเบี้ยเพียงปีเดียว ขณะที่หากเป็นแบบคุ้มครอง หรือสุขภาพ จะได้ผลตอบแทนจากเบี้ยที่ดีและยาวนานกว่า และยังมีโอกาสขายไปยังบุคคลอื่นในครอบครัวด้วย